b'\n_START_ARTICLE_\nSven Henriksen (skuespiller)\n_START_SECTION_\nBakgrunn og oppvekst\n_START_PARAGRAPH_\nSven Henriksen er oppvokst i Malangen i Troms. Der bodde han sammen med sine to foreldre og som eldst i en s\xc3\xb8skenflokk p\xc3\xa5 syv. Hans far var sj\xc3\xb8mann med opprinnelse som kystsame, men den samiske kulturen var aldri en del av oppveksten i familien. I tidlig alder flyttet arbeiderfamilien til morens hjemsted i Telemark. Der fullf\xc3\xb8rte han barneskole og ungdomsskole. Henriksen var tidlig aktiv i teater og sang, og har alltid hatt en ambisjon om \xc3\xa5 bli skuespiller.\n_START_SECTION_\nUtdanning og debut\n_START_PARAGRAPH_\nSom 16-\xc3\xa5ring debuterte han som skuespiller ved  \xe2\x80\x9dClub 7\xe2\x80\x9d som var i kjelleren av Sossen Krohgs \xe2\x80\x9dScene 7\xe2\x80\x9d. Her fikk unge debutanter vise sine ferdigheter og en sjanse til \xc3\xa5 spille fremfor ett publikum. Rampelyset gav mersmak og Henriksen tok utdanning ved musikkh\xc3\xb8gskolen i Kristiansand. I 1996 gav Sven Henriksen ut CD-plata \xe2\x80\x9dR\xc3\xb8d pust\xe2\x80\x9d som er en fornorskning av noen l\xc3\xa5ter til Tom Waits. Skiva p\xc3\xa5 10 l\xc3\xa5ter gav han ett nasjonalt navn og oppmerksomhet via avisoppslag og mediedekning. Han har ogs\xc3\xa5 gjort noen tolkninger av Jacques Brel, Kurt Weill, Cornelis Vreeswijk og Nick Cave. Mens platen \xe2\x80\x9dR\xc3\xb8d pust\xe2\x80\x9d ble starten p\xc3\xa5 hans videre karriere.\n_START_SECTION_\nTeater\n_START_PARAGRAPH_\nSven Henriksen begynte \xc3\xa5 skrive teaterstykker som 40-\xc3\xa5ring og har blant annet skrevet \xc2\xabSvarta bj\xc3\xb8rn\xc2\xbb der han selv har en av hovedrollen. Forestillingen hadde premiere 16. mars 2013 under vinterfestuka i Narvik. Dette var den st\xc3\xb8rste forestillingen som noensinne er blitt satt opp av Nordland Teater, i samarbeid med Musikk i Nordland og Vinterfestuka i Narvik. Deretter turnerte den i Bod\xc3\xb8, Fauske, Mo i Rana, Mosj\xc3\xb8en, Br\xc3\xb8nn\xc3\xb8ysund, Harstad, Svolv\xc3\xa6r og hadde sin siste forestilling i Stokmarknes 28. april 2013. Han har for\xc3\xb8vrig en rollefigur/alterego under navnet Siw Anita som er en del av hans m\xc3\xa5te \xc3\xa5 drive enmannsshow, eller standup.\n_START_SECTION_\nSamarbeid med det samiske nasjonalteateret\n_START_PARAGRAPH_\nSven Henriksen har jobbet som b\xc3\xa5de skuespiller og scenograf/makeup for det samiske nasjonalteater Beaivv\xc3\xa1\xc5\xa1. Han har ogs\xc3\xa5 tidligere skrevet stykkene Laja, Okto og Hevn for teateret. For tiden er han i gang med \xc3\xa5 skrive en politisk thriller som skal opp der i 2015.\n_START_SECTION_\nPriser\n_START_PARAGRAPH_\nHenriksen mottok i 2018 Rana kommunes kulturpris.\n_START_SECTION_\nBok\n_START_PARAGRAPH_\nHenriksen ga i 2018 ut en rekke tekster fra sin blogg sammen med noen tidligere upubliserte tekster, dikt og utdrag fra hans dramatikk i bokform p\xc3\xa5 Utenfor allfarvei forlag. Boka hadde tittelen Men hold kjeft da, Henriksen.\n_START_SECTION_\nPolitikk\n_START_PARAGRAPH_\nHenriksen stilte til valg for Sosialistisk Venstreparti ved kommunevalget i 2015 i Rana. Han sto p\xc3\xa5 fjerdeplass p\xc3\xa5 partiets liste. Rana SV fikk tre plasser i kommunestyret, men personstemmer gjorde at Henriksen endte p\xc3\xa5 femteplass som andre vara bak Inge Myrvoll.'